Bekende besigheid in brand verwoes | Oudtshoorn Courant
Bekende besigheid in brand verwoes
Friday, 06 November 2015, 07:22
Brandbestryders wat Maandagmiddag nog smeulende materiaal geblus het word verdwerg deur die volume van die gebou wat in die brand verwoes is. Inlas links: 'n Brandbestryder blus 'n gedeelte van die vuur deur 'n stukkende glasdeur om die span toegang tot die gebou te verleen. Inlas regs: Met vlamme in die agtergrond het brandbestryders van die voorkant van die gebou af die brand bestry. Foto's: Hannes Visser.
OUDTSHOORN NUUS - 'n Reuse brand wat omstreeks 01:00 Maandagoggend uitgebreek het, het 'n groot deel van die gebou van Devland Cash and Carry in puin gelê en voorraad vernietig. (Die gebou staan steeds onder inwoners bekend as die Metro-gebou).
Kobus en Ellen Barnard van Jay-Jay's Bikes woon skuins oorkant die gebou in Victoriastraat en was die eerste inwoners wat die brand gesien het.
Volgens Ellen het sy om ongeveer 01:30 opgestaan nadat iets haar wakker gemaak het. "Ek het by die sitkamervenster uitgekyk en 'n rooi gloed bokant die dak van die gebou gesien en toe vlamme voor by die dak sien uitkom."
Sy het Kobus wakker gemaak en hy het uitgegaan om vas te stel wat aan die gang is. Hy vertel dat 'n voertuig van 'n seker-heidsmaatskappy toe pas voor die gebou stilgehou het in reaksie op die alarm wat afgegaan het. Die sekerheidswag het hom in kennis gestel dat hy reeds die brandweer ontbied het.
"Ons het 'n rukkie gewag en toe het ek vir Mornay Thysse van die brandweer op sy selfoon gebel. Hy was binne minute op die toneel en die brandweer het kort daarna opgedaag."
Die Oudtshoorn Courant was minute later ook op die toneel waar brandbestryders slegs deur 'n smal deur die vuur wat toe reeds deur die hoë dak gelek het, kon blus. Hulle het die vuur stelselmatig van voor geblus terwyl daar gereeld knalgeluide was van vermoedelik voorraad wat ontplof het en dakplate wat die hitte laat uitsit het. Die hitte van die vuur was so hoog dat staaldakbalke begin meegee het en daar is gevrees dat die dak inmekaar sou stort.
Terwyl die vuur in die gebou bestry is het die eienaars van Market Fishe-ries wat 'n aan-grensende gedeelte van die gebou huur, begin om hulle deel te ontruim. 'n Brandmuur en die optrede van die brandweer het egter verhoed dat die brand na hulle deel van die gebou versprei.
Die eienaars van Swan's Kwekery wat langs die Devland-gebou geleë is, was ook op die toneel om seker te maak dat die brand nie na hulle perseel versprei nie.
Die brandweer het daarin geslaag om te verhoed dat die brand na 'n tweede gedeelte van die Devland-gebou versprei en het voertuie wat daar geparkeer was verwyder.
Die brandweer was die hele Maandag op die toneel om te keer dat smeulende rubber en plastiek weer opvlam en moes ook Dinsdag aandag aan smeulende materiaal gee.
Volgens die Devland-maatskappy se hoof finansiële bestuurder, Adele Brits, wat in Johannesburg is, beraam sy die skade aan voorraad en toerus-ting op meer as R5 miljoen. Volgens haar beloop die skade aan die gebou waarskynlik miljoene meer.
Die gebou behoort nie aan Devland nie, hulle huur dit by die eienaar. Brits was tot gister in Oudtshoorn en het die versekering gegee dat werknemers steeds in diens is en tans help met die opruiming. Sy kon op hierdie stadium nie sê wat die pad vorentoe vir die tak op Oudtshoorn inhou nie.
Volgens kapt. Louis Visser, woordvoerder van die Oudtshoorn polisie, is daar 'n vermoede dat die brand deur 'n kortsluiting veroorsaak is.
Brand finaal geblus
Opvolg: Besigheid brand af (Video)
Verwoestende brand by plaaslike besigheid
Met vlamme in die agtergrond het brandbestryders van die voorkant van die gebou af die brand bestry.